અમદાવાદ,તા. ૩ : નવી દિલ્હીના ધ વાયર નામના ન્યુઝ પોર્ટલમાં ભાજપના રાષ્ટ્રીય અધ્યક્ષ અમિત શાહના પુત્ર જય શાહ અને તેની કંપની વિશે લખાયેલા વિવાદીત અને બદનક્ષીભર્યા આર્ટિકલ અંગે જય શાહે અત્રેની મેટ્રોપોલીટન કોર્ટમાં પોર્ટલના રિપોર્ટર રોહિણીસિંહ સહિત સાત આરોપીઓ વિરૂધ્ધ દાખલ કરેલી બદનક્ષીની ફરિયાદના કેસમાં આજે તમામ આરોપીઓ કોર્ટ સમક્ષ હાજર રહ્યા હતા. કોર્ટે આરોપીઓની પ્લી રેકોર્ડ કરી હતી, જેમાં આરોપીઓએ સાફ શબ્દોમાં તેમની વિરૂધ્ધ જે ગુનાનો આરોપ લગાવવામાં આવ્યો છે, તે તેઓને કબૂલ નથી અને આ સમગ્ર આરોપ બેબુનિયાદ અને અસ્થાને હોવાની વાત કોર્ટ સમક્ષ જણાવી હતી. કોર્ટે આરોપીઓની પ્લી રેકોર્ડ કરી કેસની વધુ સુનાવણી તા.૧૭મી માર્ચ પર મુકરર કરી હતી.